
Gerrymandering Magyarországon és az Egyesült Államokban

A 2022-es országgyűlési választás során ismét a Fidesz-KDNP pártszövetség győzedelmeskedett, így Orbán Viktor, már zsinórban a negyedik alkalommal alakíthatott kormányt. Írásomban egy olyan összetett problémát szeretnék bemutatni, amellyel már a XIX. századi Amerikában is meg kellett küzdeni a politikai versengések során és azóta nem sikerült rátalálni az ellenszerére. A jelenség magyarországi példájának vizsgálatát tekintve, nem esetlegesen az ellenzék alulmaradását, hanem annál inkább a Fidesz biztos győzelmét jelenti a 2014-es választások óta, amelynek folytán a hazai választások demokratikus mivolta is megkérdőjelezhetővé válik. Ez nem más, mint a gerrymandering, a választókerületek határainak szándékos manipulálása. Vizsgálódásom alanyát az Amerikai Egyesült Államok és Magyarország képezik majd.
Kutatásom központi elemét alkotja, hogy választ kapjak arra, hogy a két, egymástól fölöttébb eltérő politikai rendszerben hogyan alakul ki és miért is működhet olyan hatékonyan a gerrymandering jelensége.
Továbbá azt szeretném kideríteni, hogy milyen hosszú távú hatása van a 2011-es új magyar választási törvény bevezetésének a gerrymandering kialakulásának lehetőségére. Fenntartható-e, a körzetek jelenlegi allokációja, és ha igen, meddig?
Ezen felvetett kérdések relevanciája nem megkérdőjelezhető, hiszen a témakör elemzése az aktualitásokon felül, az érintett választási rendszerek esetleges sebezhetőségére mutat rá.
Írásomban annak bebizonyításával próbálkoztam, hogy a jelenleg hatályos jogszabályi keretek alapján megalkotható egy olyasfajta választókörzeti felosztás, amely nem az egyéni kormányérdekek által vezérelt, hanem a demokratikus szabadságjogok egyik komponensét, az egyenlő választójogot képviselik. Elemzési módszeremet képezi a szakirodalmi másodelemzésen felül, egy hatásvizsgálat lefolytatása, valamint egy önálló kvantitatív elemzés is, melyeknek eredményeképpen megalapozott következtetések birtokában alkothattam meg a konklúziómat. Végezetül, kutatásom zárásaként ismertetek néhány lehetséges alternatívát, amely a torzító hatás csökkentésére és a kialakult helyzet orvoslására szolgálhat.



